b) Reisikiri  12. mai hommik tervitas meid korraliku rajuhooga nii, et  pidime juba õue tõstetud rattad majja varjule tagasi tooma. Tuul puhus väikse orkaani kiirusega ja asjad lendasid mööda tänavat. Tundus mõistlik olevat pisut oodata. Mart seisis ajaviiteks pea peal.  Mõnekümne minuti pärast stiihia vaibus ja saime teele asuda. Järele oli jäänud mõõdukas taganttuul, mille ka ära kasutasime. Esimesed 30-40 km kulges mööda väiksemaid teid, kuid oli oodata, et varsti peaksime jõudma kiirteele. Kas seal ka jalgratastega sõita võib, ei olnud teada. Enne seda aga jõudsid pea ühe  korraga järele anda kolmandik meie kasutuses olevaid alumiiniumist pakiraame. Seega tuli teha pikem puhkepaus puuvilus ja kombineerida asju ümber nii palju, kui see võimalik oli. Piiratud ressursside tingimustes muutub inimene leidlikuks.  Mõtlesime välja ka mooduse reisil pisut raha teenida. Kuna oleme kohalike jaoks hinnatud vaatamisväärsused, võiks selle eest ka raha küsida. Teeme endale T-särgi, kus on kirjas: vaatamine 1 ruupia, kõnetamine 2 ruupiat, ratta näppimine ja käikude paigast ära keeramine  5 ruupiat jne.  Keegi käib kaabuga ringi ära ja ongi õhtusöögi raha olemas.  Tüüpiline küsimus: "What is Your country?"  "Estonia"  "Astronia?"  Selliseid lühivestlusi tuleb igalühel meist ette päevas vähemalt 10-30 korda. Isegi Suur Rahu ja Kõikide Rahvuste Sõber Liivo muutub teinekord pisut kärsituks, kuna vestlused sellest kaugemale ega sügavamale tavaliselt ei lähe.